KYK: Hef aandklokreël op, vra Wes-Kaap | Netwerk24
Deur Warda Meyer 15 September 2020 12:58
Die Wes-Kaap gaan pres. Cyril Ramaphosa versoek om die aandklokreël op te hef en dat internasionale vlugte moet hervat.
Alan Winde, premier, het Dinsdag kort voordat Ramaphosa se provinsiale koördineringsraad sou vergader, gesê die Wes-Kaap meen sy inwoners is verantwoordelik en het bewys dat hulle die streng koronavirus-maatreëls sal volg en verantwoordelikheid vir hul eie veiligheid aanvaar.
"Ons boodskap is duidelik. Hef die aandklokreël op en gee duidelikheid oor internasionale reise. Ons het 'n datum nodig vir wanneer internasionale vlugte mag hervat in Oktober, sodat internasionale reisigers wat die land vir besigheid of vakansie wil besoek oor die volgende paar maande besprekings kan maak."
Alan Winde, Wes-Kaapse premier. Foto: Skermgreep
Winde sê die president moet nou toesien dat die res van die ekonomie heropen.
"Ons vermaaklikheidsbedryf, sportbyeenkomste en kerke moet weer heeltemal oopmaak."
Die premier sê inwoners van die Wes-Kaap het bewys dat hulle die reëls sal nakom en dis hoekom hy die president namens die provinsie gaan aanmoedig om die ekonomie heeltemal oop te stel.